C 397/20

Offentliggørelse af en ansøgning om godkendelse af en væsentlig ændring af en varespecifikation i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 397/10)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»Colline di Romagna«

EU-nr.: PDO-IT-0211-AM02 — 16.02.2022

BOB (X) BGB ( )

1. Ansøgende sammenslutning og legitim interesse

Organizzazione di Produttori Associazione Regionale Produttori tra Olivicoli dell'Emilia-Romagna [producentorganisation af regionale olivendyrkere fra Emilia-Romagna] — Società Cooperativa Agricola, med hjemsted i Via XXIII Settembre 1845 nr. 112/a — 47921 Rimini (RN) Tlf.: +39 0541/741762 E-mail: a.r.p.o@libero.it Certificeret e-mail: arporimini@legalmail.it

ARPO-producentorganisationen har ret til at indgive en ansøgning om ændring af varespecifikationen i henhold til artikel 13 i dekret af 14. oktober 2013 udstedt af ministeriet for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☒ Bevis for oprindelse

☐ Produktionsmetode

☒ Tilknytning

☐ Mærkning

☒ Andet: Kontrol

4. Type ændring(er)

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

— Ændringen vedrører artikel 6 i varespecifikationen og punkt 3.2 i enhedsdokumentet om organoleptiske egenskaber, nærmere bestemt aroma, smag og totalt syreindhold.

Den nuværende ordlyd:

»Duft: middel eller undertiden intens frugtagtig karakter, der kan ledsages af noter af græs eller blade Smag: frugtagtig karakter med let bitterhed og/eller skarphed, eventuelt ledsaget af noter af mandler, artiskokker eller tomater point i paneltesten: ≥ 7 maksimalt syreindhold i alt, udtrykt i oliesyre i vægt: højst 0,5 g pr. 100 g olie«

er blevet ændret til:

»Duft: middel eller undertiden intens frugtagtig karakter (median > fra 3 til ≤ 7), som kan ledsages af noter af græs (eller blade) og/eller mandler, artiskokker eller tomater Smag (duft og smag): olivenfrugtagtig, eventuelt ledsaget af noter af græs og/eller mandler, artiskokker eller tomater med lette/middelstærke bitre og skarpe sanseindtryk (median > 1,5 <=6) maksimalt syreindhold i alt, udtrykt i oliesyre i vægt: højst 0,4 g pr. 100 g olie.«

Med hensyn til de organoleptiske egenskaber er varespecifikationen blevet tilpasset den relevante EU-lovgivning, og der er indført medianer for de typiske deskriptorer for den metode, der er fastsat i forordning (EF) nr. 796/2002. Den gamle sensoriske analysemetode, som ikke længere giver mening, og pointene i paneltesten ≥ 7 er blevet fjernet.

Det maksimale syreindhold i alt, udtrykt i oliesyre, er blevet reduceret til højst 0,4 %. Denne reduktion foretages for at forbedre kvaliteten.

Bevis for oprindelse

— Den nuværende version af varespecifikationen indeholder ikke en artikel om bevis for oprindelse. Der er derfor indsat følgende artikel: »Artikel 8 — Oprindelse: For at garantere produktets oprindelse skal hvert trin i produktionsprocessen overvåges, og input og output for hvert trin skal registreres. Denne proces — hvor kontrolorganet fører registre over de matrikelmarker, der anvendes til dyrkning af oliven, over de godkendte landbrugsproducenter, møllerne og de godkendte emballeringsvirksomheder — sikrer produktets sporbarhed i kombination med den regelmæssige indberetning af de dyrkede mængder til kontrolorganet.«

Produktionsmetode

— Ændringen vedrører artikel 4 (dyrkningsmetoder) i varespecifikationen, navnlig afsnittet om høstperioden.

Den nuværende ordlyd:

»Høstperioden for oliven bestemt til fremstilling af ekstra jomfruolie med den beskyttede oprindelsesbetegnelse »Colline di Romagna« ligger mellem den 20. oktober og den 15. december hvert år.«

er blevet ændret til:

»Høstperioden for oliven bestemt til fremstilling af ekstra jomfruolie med den beskyttede oprindelsesbetegnelse »Colline di Romagna« ligger mellem begyndelsen af modningen og den 15. december hvert år.«

Denne ændring skyldes forekomsten af særlige vejrforhold, der er dokumenteret ved hjælp af vejrdata fra daglige klimaanalyser fra 1961 til 2018, som viser en klar temperaturstigning i de senere år i det område, hvor ekstra jomfruolien »Colline di Romagna« produceres.

Disse klimatiske forhold har konsekvenser for produktionen af ekstra jomfruolie, da de påvirker olivenernes modningstidspunkt. Høstdatoen er derfor blevet slettet, og den er blevet kædet sammen med sæsonudviklingen og dermed starten på modningen, som er det ideelle tidspunkt til at begynde høsten og sikre optimal kvalitet af olivenolien.

Tilknytning

— Tilknytningen til miljøet er ikke medtaget i den nuværende varespecifikation, men kun i det offentliggjorte resumé. En særlig artikel med teksten i resuméet er medtaget i varespecifikationen. Den består af punkt 4.4, første afsnit, i resuméet og teksten i punkt 4.6 i det offentliggjorte resumé. Disse dele er medtaget i punkt 5 i enhedsdokumentet.

Varespecifikationen suppleres derfor som følger:

Artikel 10 Tilknytning Lige fra den villanovianske tidsalder frem til middelalderen og videre indtil begyndelsen af det 20. århundrede vidner utallige bl.a. kirkelige og administrative kilder om oliventræets tilstedeværelse på Romagnas højdedrag og om olivenoliens betydning i Romagnas landbrugsøkonomi. Ved århundredets begyndelse udvindes olien i 22 af provinsens kommuner, og alle oliven, der bringes til presning, er høstet i provinsen. I de år er der særlig opmærksomhed omkring olivendyrkningen, som det fremgår af trykningen af bladet »Ulivo e olio« i Rimini i 1901. I århundredets første år har også »Rivista agraria romagnola« en fast spalte med oplysninger og rådgivning om olivendyrkning. Olivendyrkningen nyder godt af det særlige mikroklima, som — sammen med passende dyrkningsmetoder — resulterer i en olie med ganske særlige fortrin, der adskiller sig fra andre olier ved sine særlige kemiske og organoleptiske egenskaber. Af de naturbetingede faktorer skal nævnes jordbundsforholdene og særlig de mikroklimatiske forhold, som har direkte indflydelse på oliens kemiske og organoleptiske egenskaber, eftersom olivenerne høstes, før de er fuldt modne, hvorved det sikres, at den producerede olie er af høj kvalitet. Jordbunden er generelt af mellemfin til leret tekstur. Den har et højt kalkindhold og god struktur, hvilket fremmer olivenplanternes vækst. De mikroklimatiske forhold, som især skyldes regnmængden, der er koncentreret i forårs- og efterårsmånederne, og de lave årlige gennemsnitstemperaturer, som begrænser planternes vegetative udvikling til perioden april-oktober, medfører gradvis og sen modning af frugterne, hvilket giver olivenolien en høj kemisk og organoleptisk kvalitet. De menneskelige faktorer gør sig især gældende i de lokale olivenbønders historiske tilknytning til dyrkningen, som giver sig udslag i anvendelsen af traditionelle landbrugsmetoder og ønsket om at bevare denne praksis i det lokale område. Olivendyrkningen er udbredt i hele provinsen Rimini, navnlig på bakkedragene bag kysten, og breder sig til provinsen Forlì-Cesena på de lave og mellemhøje bakkedrag. I disse områder er olivendyrkning sammen med vindyrkning den eneste mulige form for landbrug, da der er tale om stejle marginale arealer, der er vanskelige at dyrke. Det er derfor en vigtig del af landskabet. Denne afgrøde bliver herved et vigtigt element i det agrare landskab. Sorten Correggiola er den mest udbredte olivenplante i området og giver olien sine typiske kendetegn. Sorten har den yderligere fordel, at den er modstandsdygtig over for kulde, og som følge af frugternes sene og gradvise modning samt stedets jordbunds- og klimaforhold kan der produceres olie af høj kvalitet med helt specielle lokale karaktertræk.

Ændringsforslaget ændrer ikke tilknytningen.

Andet: Kontrol

— Den nuværende version af varespecifikationen indeholder ikke artiklen om kontrol. Der er derfor tilføjet en særlig artikel.

Den nyligt tilføjede tekst har følgende ordlyd:

»Artikel 9 Kontrol: "Produktets overensstemmelse med varespecifikationen overvåges af et kontrolorgan i overensstemmelse med bestemmelserne i artikel 36 og 37 i forordning (EU) nr. 1151/2012. Dette kontrolorgan er Kiwa Cermet Italia via Cadriano 23, 40057 Cadriano di Granarolo (BO) — Tlf. +39 051 4593111 Fax +39 051 763382, E-mail: info@kiwacermet.it«

ENHEDSDOKUMENT

»Colline di Romagna«

EU-nr.: PDO-IT-0211-AM02 — 16.2.2022

BOB (X) BGB ( )

1. Betegnelse(r) [på BOB eller BGB]

»Colline di Romagna«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5 Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Ved markedsføringen skal ekstra jomfruolie med den beskyttede oprindelsesbetegnelse »Colline di Romagna« besidde følgende egenskaber:

Farve: fra grøn til gylden gul

Duft: middel eller undertiden intens frugtagtig karakter (median > fra 3 til ≤ 7), som kan ledsages af antydninger af græs (eller blade) og/eller mandler og/eller artiskokker og/eller tomat

Smag: frugtagtig karakter, eventuelt ledsaget af antydninger af græs og/eller mandler og/eller artiskokker og/eller tomater med milde/mellemhøje bitre og skarpe sanseindtryk (median > 1,5 ≤ 6)

Maksimalt syreindhold i alt, udtrykt i oliesyre: højst 0,4 g pr. 100 g olie

Peroxidtal: ≤ 12 mEq O2/kg

Oliesyre ≥ 72 %

Tocopheroler ≥ 70 mg/kg

3.3. Foder (kun for animalske produkter) og råvarer (kun for forarbejdede produkter)

Den beskyttede oprindelsesbetegnelse »Colline di Romagna« skal være fremstillet af følgende sorter af oliventræer: Correggiolo, mindst 60 %, Leccino, højst 40 %. Andre, mindre sorter, såsom Pendolino, Moraiolo og Rossina, må tegne sig for højst 10 % af planterne i olivenlundene.

3.4. Specifikke etaper af produktionen, som skal finde sted i det afgrænsede geografiske område

Alle produktionstrin (dyrkning og høst af oliven og udvinding af olien) skal finde sted inden for det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

For at bevare de særlige kendetegn og kvaliteten af »Colline di Romagna«-olivenolie og sikre, at den kontrol, der foretages af det tredje organ, foretages under de berørte producenters kontrol, skal »Colline di Romagna« ekstra jomfruolie også emballeres i det produktionsområde, der er nævnt i punkt 4.

»Colline di Romagna« ekstra jomfruolie skal overgå til konsum i færdigpakkede, hermetisk lukkede beholdere i følgende størrelser: 0,10 liter, 0,25 liter, 0,50 liter, 0,75 liter, 1,00 liter, 3,00 liter og 5,00 liter.

3.6. Særlige regler for mærkning af det produkt, som betegnelsen henviser til

Navnet på den beskyttede oprindelsesbetegnelse »Colline di Romagna« skal anføres på etiketten med tydelige bogstaver, der ikke kan slettes, så det let kan skelnes fra alle andre oplysninger. Etiketten skal angive det år, hvor de oliven, som olien er fremstillet af, blev dyrket. Det er forbudt at anføre supplerende geografiske henvisninger til eller stedsangivelser for kommuner, sogne eller andre områder i produktionsområdet.

4. Kort angivelse af det geografiske områdes afgrænsning

Det område, hvor oliven til fremstilling af »Colline di Romagna« ekstra jomfruolie dyrkes og presses, omfatter en del af provinserne Rimini og Forlì-Cesena i regionen Emilia Romagna.

5. Tilknytning til det geografiske område

Lige fra den villanovianske tidsalder frem til middelalderen og videre indtil begyndelsen af det 20. århundrede vidner utallige bl.a. kirkelige og administrative kilder om oliventræets tilstedeværelse på Romagnas højdedrag og om olivenoliens betydning i Romagnas landbrugsøkonomi.

Ved det 20. århundredes begyndelse udvindes olien i 22 af provinsens kommuner, og alle oliven, der bringes til presning, er høstet i provinsen. I de år er der stor opmærksomhed omkring olivendyrkningen, som det fremgår af trykningen af bladet »Ulivo e olio« i Rimini i 1901.

I århundredets første år har også »Rivista agraria romagnola« en fast spalte med oplysninger og rådgivning om olivendyrkning.

Olivendyrkningen nyder godt af det særlige mikroklima, som — sammen med passende dyrkningsmetoder — resulterer i en olie med ganske særlige fortrin, der adskiller sig fra andre olier ved sine særlige kemiske og organoleptiske egenskaber.

Af de naturbetingede faktorer skal nævnes jordbundsforholdene og særlig de mikroklimatiske forhold, som har direkte indflydelse på oliens kemiske og organoleptiske egenskaber. Olivenerne høstes tidligt, inden frugten er helt moden, hvorved det sikres, at den producerede olie er af høj kvalitet.

Jordbunden er generelt af mellemfin til leret tekstur. Den har et højt kalkindhold og god struktur, hvilket fremmer olivenplanternes vækst. De mikroklimatiske forhold, som især skyldes regnmængden, der er koncentreret i forårs- og efterårsmånederne, og de lave årlige gennemsnitstemperaturer, som begrænser planternes vegetative udvikling til perioden april-oktober, medfører gradvis og sen modning af frugterne, hvilket giver olien en høj kemisk og organoleptisk kvalitet. De menneskelige faktorer gør sig især gældende i de lokale olivenbønders historiske tilknytning til dyrkningen, som giver sig udslag i anvendelsen af traditionelle landbrugsmetoder og ønsket om at bevare denne praksis i det lokale område.

Olivendyrkningen er udbredt i hele provinsen Rimini, navnlig på bakkedragene bag kysten, og breder sig til provinsen Forlì-Cesena på de lave og mellemhøje bakkedrag. I disse områder er olivendyrkning sammen med vindyrkning den eneste mulige form for landbrug, da der er tale om stejle marginale arealer, der er vanskelige at dyrke. Det er derfor en vigtig del af landskabet. Denne afgrøde bliver herved et vigtigt element i det agrare landskab.

Sorten Correggiola er den mest udbredte olivenplante i området og giver olien sine typiske kendetegn. Sorten har den yderligere fordel, at den er modstandsdygtig over for kulde, og som følge af frugternes sene og gradvise modning samt stedets jordbunds- og klimaforhold kan der produceres olie af høj kvalitet med helt specielle lokale karaktertræk.

Henvisning til offentliggørelsen af varespecifikationen

Varespecifikationens fulde tekst er tilgængelig på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.